SMERNICA KOMISIE 2005/8/ES
z 27. januára 2005,
ktorou sa mení a dopĺňa príloha I k smernici Európskeho parlamentu a Rady 2002/32/ES o nežiaducich látkach v krmivách pre zvieratá
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (1), a najmä na jej článok 8 ods. 1,
Keďže:
(1)
Smernica 2002/32/ES ustanovuje, že používanie produktov určených na kŕmenie zvierat, v ktorých obsah nežiaducich látok presahuje najvyššie prípustné hodnoty obsahu stanovené v prílohe I uvedenej smernice, je zakázané.
(2)
Pri prijatí smernice 2002/32/ES Komisia oznámila, že ustanovenia podľa prílohy I sa prehodnotia na základe aktualizovaných odborných posúdení rizík, pričom sa zohľadní zákaz akéhokoľvek zrieďovania kontaminovaných výrobkov určených na kŕmenie zvierat, ktoré nespĺňajú normy.
(3)
Pred realizáciou kompletného prehodnotenia na základe aktualizovaných odborných posúdení rizík je potrebné zabezpečiť určité úpravy vzhľadom na nové vedecké a technické poznatky.
(4)
Je vhodné objasniť termín zelené krmivo.
(5)
Keďže prísun uhličitanu vápenatého, základnej a cennej kŕmnej suroviny, by mohol byť ohrozený z dôvodu, že hodnota celkového obsahu ortuti v dôsledku bežnej základnej kontaminácie takmer alebo úplne prekračuje najvyššiu prípustnú hodnotu obsahu stanovenú v prílohe I smernice 2003/32/ES, najvyššia prípustná hodnota obsahu by sa mala zmeniť vzhľadom na to, že ortuť je prítomná v uhličitane vápenatom v anorganickej forme a že Vedecký výbor pre výživu zvierat potvrdil, že ortuť v anorganickej forme je výrazne menej toxická než organická ortuť, najmä metylortuť.
(6)
Najvyššia prípustná hodnota obsahu fluóru v ostatných doplnkových krmivách je 125 mg/kg na 1 % fosforu. Z environmentálnych dôvodov je hodnota fosforu v krmivách pre zvieratá obmedzená a stráviteľnosť a biologická využiteľnosť fosforu sa zlepšuje využitím enzýmu ako fytáza. Nie je preto viac vhodné stanovovať najvyššiu prípustnú hodnotu obsahu na 1 % fosforu, ale stanoviť najvyššiu prípustnú hodnotu obsahu pre doplnkové krmivá vzhľadom na krmivá s obsahom vlhkosti 12 %.
(7)
Smernica 2002/32/ES by sa preto mala zodpovedajúcim spôsobom zmeniť a doplniť.
(8)
Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie živočíchov,
PRIJALA TÚTO SMERNICU:
Článok 1
Príloha I k smernici č. 2002/32/ES sa mení a dopĺňa v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do dvanástich mesiacov od jej vstupu do platnosti. Okamžite oznámia Komisii znenie týchto ustanovení a korelačnú tabuľku takýchto ustanovení a tejto smernice.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 27. januára 2005